Sophie Hæstorp Andersen (S), 2002-05-30:
Socialdemokratiet har før sagt, og det siger vi gerne igen, at vi vil sikre en konsekvent og retfærdig linje i udlændingepolitikken ved at støtte en udlændinge- og integrationspolitik, der skaber sammenhold og ikke splittelse.
Ved tredje- og sidstebehandlingen af regeringens forslag til en ny udlændingelov i dag er det Socialdemokratiets klare opfattelse, at regeringen bidrager til det sidste: splittelse mellem udlændinge og danskere.
Der er intet alternativ til integration.
Danske grænser kan ikke lukkes hermetisk.
Det løser ikke de nuværende problemer i Danmark, og det er ikke et realistisk svar i en verden, der desværre er præget af enorme flygtningestrømme.
Vi kan ikke tilslutte os en politik, der overordnet forhindrer, at folk på flugt kan få beskyttelse i Danmark, og som udskyder integrationsindsatsen og lader enkelte mennesker i en usikker livssituation i helt op til 7 år, efter at de er blevet anerkendt som flygtninge i Danmark. En sådan politik er ikke kun udtryk for et andet syn på mennesker, der er flygtet fra tortur og politisk forfølgelse, den er også i direkte modstrid med Socialdemokratiets mål om at samle den danske befolkning om en humanistisk og retfærdig udlændingepolitik.
Det er ved tredjebehandlingen af L 152 i dag en kendsgerning, at regeringen nu vil gennemføre sin politik på udlændingeområdet med Dansk Folkeparti.
Dette har regeringen besluttet, uagtet Socialdemokratiet siden fremsættelsen af lovforslaget den 28. februar gentagne gange har foreslået forhandlinger punkt for punkt ved bl.a at melde konkret ud, hvor vi så problemer i lovforslaget, og hvor vi gerne bidrog til konkrete løsninger.
Vi støtter bekæmpelsen af tvangsægteskaber og en 24-års-aldersgrænse for begge parter, før der kan søges om familiesammenføring.
Det kan give særligt de unge kvinder et pusterum til at få en uddannelse og skabe deres eget liv.
Vi lægger vægt på, at aldersgrænsen er et klart krav, som alle kan leve op til med tiden.
Vi støtter ikke regeringens formulerede tilknytningskrav
Socialdemokratiet støtter ligeledes lovforslagets elementer om, at flygtninge og indvandrere med midlertidig opholdstilladelse, der begår hård kriminalitet, skal have udsat deres muligheder for at søge permanent opholdstilladelse.
Danmark skal ikke være et attraktivt land for kriminelle udlændinge.
Socialdemokratiet har kun modtaget en række
høflighedsvisitter fra en venlig minister.
Det har været tydeligt, at regeringen fra starten har stilet mod et forlig med Dansk Folkeparti.
Umiddelbart ville der ellers have været en lang række fordele ved at indlede forhandlinger med Socialdemokratiet om lovforslagets enkelte dele.
Socialdemokratiet er enig i den massive kritik fra nabolande, nære allierede og FN's Flygtningehøjkommissariat, som i de sidste uger har haglet ned over regeringens stramninger på især flygtningeområdet.
Forslaget om at ændre de facto-begrebet i udlændingeloven til et nyt beskyttelsesbegreb med det eneste formål, at færre flygtninge i fremtiden skal kunne søge og opnå beskyttelse i Danmark, har ikke overraskende bidraget til denne kritik - en kritik, som kunne undgås, hvis man ved anden behandling i sidste uge havde stemt for Socialdemokratiets ændringsforslag om at bibeholde de facto-begrebet i dansk udlændingelov.
Ligeledes finder vi det heller ikke rimeligt at øge længden af den midlertidige opholdstilladelse fra 3 til 7 år, som det gennemføres med forslaget.
Derfor stillede vi også et ændringsforslag til lovforslaget om, at 3-års-reglen fastholdes, men blev igen nedstemt.
Ved andenbehandlingen redegjorde jeg for en række andre elementer i loven, som Socialdemokratiet er imod,
det skal jeg ikke gentage i dag.
Socialdemokratiet går ind for et samfund, der bygger på klare rettigheder, men også pligter.
Vi forventer, at udlændinge, der får lovligt ophold i Danmark, gerne vil integreres i det danske samfund.
Vi ønsker, at udlændinge skal deltage og bidrage til det danske fællesskab.
Det danske samfund skal stille klare forventninger og krav herom.
Til gengæld skal udlændinge kunne forvente støtte til at finde deres plads i det danske samfund.
Lovforslaget vil i sin udformning ved tredje behandling her i dag ikke bidrage til dette, kun skabe større kløfter og splittelse mellem udlændinge og danskere.
Det er en splittelse, som Socialdemokratiet ikke vil lægge stemmer til.
Derfor stemmer vi imod lovforslaget i dag.